Mari Kanasaar

Mari Kanasaar (28. aprill 1937 Tallinn – 22. veebruar 2022) oli eesti moekunstnik ja illustraator.

 Elulugu 
Haridus
Ta õppis Tallinna 27. 8-klassilises koolis Rahumäel ja Tallinna 7. Keskkoolis. Aastatel 1956–1962 oli moeüliõpilane Eesti Riiklikus Kunstiinstituudis.

11-aastaselt põdes ta lastehalvatust ning sellest ajast saati vajas liikumiseks ratastooli.

Töö
Aastatel 1963–1965 oli Tallinna Moemaja kunstnik, kavandas rõivamudeleid. Aastatel 1965–1992 töötas ta ajakirja Siluett moekunstniku ja toimetajana, kirjutas ajakirjale artikleid ja tegi moeillustratsioone.

Eesti Kunstnike Liidu liige aastast 1969.

Akadeemiline ja ajakirjanduslik tegevus
1990. aastatel pidas ta loenguid 20. sajandi moestiilidest Eesti Kunstiakadeemia moe eriala üliõpilastele, juhendas diplomande. Kirjutas moeajalooalaseid artikleid ajakirjadele Stiil ja Avenüü; tema artikleid stiilist, moekunstnikest ja moeikoonidest ilmus ka mitmes muus perioodilises väljaandes, sageli illustreeritult ta enda joonistustega. 

Teosed
2010. aastal ilmus Sulev Olli ja Mari Kanasaare koostöös "Printsessi voodikohendaja päevaraamat". 
Sulev Olli luulekogu on võrdselt ka Mari Kanasaare pildiraamat – tekst muundub selles sujuvalt pildiks ja pilt tekstiks. Üks ei ole mõeldav ilma teiseta, koos sünnib ent nauditav tervik. (Peeter Helme). Sulev Oll, Mari Kanasaar "Printsessi voodikohendaja päevaraamat". Raadiosaade "Uus raamat", esmaeeter 04.03.2011.

2013. aastal ilmus tema kirjutatud essee kakskeelses raamatus "Kaamos. Eesti mood täna = Fashion now: Estonia" (kirjastus Stiilikanal).

 Näitustel osalemine 
 1978 moejooniste näitus Tallinna Kunstisalongis koos Kristel Leedjärvega
 1984 grupinäitus Draakoni galeriis koos Kristel Leedjärve ja Luule Heapostiga
 2012–2013 osalus näitusel "Mood ja külm sõda" Kumu suures saalis

 Viited 

 Välislingid 
 http://epl.delfi.ee/news/kultuur/mari-kanasaar-curriculum-vitae?id=50729799
 http://www.colleduc.ee/kunst-cv/kanasaar.html
 Tiivad kannavad, jalad mitte. Delfi Lood / Anne & Stiil, 7. oktoober 2007
 Raadiosaade "Uus raamat". ERR Arhiiv, esmaeeter 4. märtsil 2011

Kategooria:Eesti moekunstnikud
Kategooria:Eesti illustraatorid
Kategooria:Eesti Kunstiakadeemia vilistlased
Kategooria:Kolga-Jaani kalmistule maetud
Kategooria:Sündinud 1937
Kategooria:Surnud 2022